和陶贈羊長史
作者：蘇軾
朝代：宋

paragraphs: 我非皇甫謐，門人如摯虞。
不持兩鴟酒，肯借一車書。
欲令海外士，觀經似鴻都。
結髮事文史，俯仰六十踰。
老馬不耐放，長鳴思服輿。
故知根塵在，未免病藥俱。
念君千里足，歷塊猶踟躕。
好學真伯業，比肩可相如。
此書久已熟，救我今荒蕪。
顧慚桑榆迫，久厭詩書娛。
奏賦病未能，草玄老更疏。
猶當距楊墨，稍欲懲荆舒。